b'\n_START_ARTICLE_\nElena V\xc4\x83c\xc4\x83rescu\n_START_SECTION_\nBiografie\n_START_PARAGRAPH_\nS-a n\xc4\x83scut la Bucure\xc8\x99ti \xc3\xaentr-o sear\xc4\x83 de \xc3\xaenceput de octombrie (3 octombrie 1864), \xc3\xaentr-o foarte veche \xc8\x99i vestit\xc4\x83 familie de boieri. Este poet\xc4\x83, prozatoare, autoare de piese de teatru de expresie francez\xc4\x83. Este fiica diplomatului Ioan V\xc4\x83c\xc4\x83rescu \xc8\x99i a Eufrosinei F\xc4\x83lcoianu, nepoat\xc4\x83 pe linie direct\xc4\x83 a lui Iancu V\xc4\x83c\xc4\x83rescu (\xe2\x80\x9eFamilia din care scobor eu a fost familia de intelectuali cu deosebire a Rom\xc3\xa2niei de odinioar\xc4\x83\xe2\x80\x9d; \xe2\x80\x9eMama mea apar\xc8\x9binea \xc8\x99i ea unei vechi familii de boieri - F\xc4\x83lcoianii - prezen\xc8\x9bi \xc3\xaen toate cronicele de alt\xc4\x83dat\xc4\x83 ale Valahiei\xe2\x80\x9d). \xc3\x8e\xc8\x99i petrece copil\xc4\x83ria \xc8\x99i adolescen\xc8\x9ba la vatra V\xc4\x83c\xc4\x83re\xc8\x99tilor de l\xc3\xa2ng\xc4\x83 T\xc3\xa2rgovi\xc8\x99te. (\xe2\x80\x9eDintre toate locurile unde au vie\xc8\x9buit poe\xc8\x9bii, V\xc4\x83c\xc4\x83re\xc8\x99tii din D\xc3\xa2mbovi\xc8\x9ba duc mai mult cu ei semnul unei ursite \xc8\x99i vraja unei amintiri\xe2\x80\x9d). Prime\xc8\x99te o educa\xc8\x9bie aleas\xc4\x83. Prin 1891 se afl\xc4\x83 \xc3\xaen Italia \xc3\xaen exil, pentru ca dup\xc4\x83 un scurt popas \xc3\xaen \xc8\x9bar\xc4\x83, \xc3\xaen 1895 s\xc4\x83 se stabileasc\xc4\x83 definitiv \xc3\xaen Fran\xc8\x9ba, unde se distinge \xc3\xaen via\xc8\x9ba literar\xc4\x83 pe mai multe planuri. Debuteaz\xc4\x83 \xc3\xaen anul 1886 public\xc3\xa2nd la Paris volumul Chants d\'Aurore (C\xc3\xa2ntecele zorilor), premiat de Academia Francez\xc4\x83. A tradus \xc3\xaen limba francez\xc4\x83 din poeziile lui Eminescu, Blaga, Goga, Top\xc3\xa2rceanu, Minulescu, Vinea._NEWLINE_\xc3\x8en perioada Primului R\xc4\x83zboi Mondial, Elena V\xc4\x83c\xc4\x83rescu a militat pentru realizarea Marii Uniri de la 1918. \xc3\x8encep\xc3\xa2nd din anul 1919 este numit\xc4\x83 de c\xc4\x83tre regele Rom\xc3\xa2niei ca secretar general al Asocia\xc8\x9biei Rom\xc3\xa2ne pe l\xc3\xa2ng\xc4\x83 Societatea Na\xc8\x9biunilor pentru o perioad\xc4\x83 de dou\xc4\x83zeci de ani. Pentru meritele sale, guvernul francez \xc3\xaei decerneaz\xc4\x83 ordinul Cavaler al Legiunii de Onoare. Ca urmare, \xc3\xaen anul 1925, Elena V\xc4\x83c\xc4\x83rescu devine membru de onoare al Academiei Rom\xc3\xa2ne, ea fiind prima femeie din Rom\xc3\xa2nia care a beneficiat de acest titlu. _NEWLINE_Moare la Paris, la 17 februarie 1947, \xc8\x99i este \xc3\xaenhumat\xc4\x83 \xc3\xaen cripta familiei V\xc4\x83c\xc4\x83re\xc8\x99tilor din cimitirul Bellu. Ea a l\xc4\x83sat mo\xc8\x99tenire Academiei Rom\xc3\xa2ne, prin testament, majoritatea averii V\xc4\x83c\xc4\x83re\xc8\x99tilor.\n_START_SECTION_\nNicolae Iorga\n_START_PARAGRAPH_\n\xe2\x80\x9eToate popoarele cuprind \xc3\xaen cadrul vie\xc8\x9bii lor suflete\xc8\x99ti ceea ce s-a scris de persoane apar\xc8\x9bin\xc3\xa2ndu-le \xc3\xaen alte limbi.\xe2\x80\x9d\n_START_SECTION_\nCamil Petrescu\n_START_PARAGRAPH_\n\xe2\x80\x9eN-a fost niciodat\xc4\x83 desp\xc4\x83r\xc8\x9bit\xc4\x83 de \xc8\x9bara \xc3\xaen limba c\xc4\x83reia n-a scris (...). O rom\xc3\xa2nc\xc4\x83 din cel mai adev\xc4\x83rat s\xc3\xa2nge rom\xc3\xa2nesc, care \xc3\xae\xc8\x99i afirm\xc4\x83 cu orgoliu \xc8\x99i originea \xc8\x99i sufletul rom\xc3\xa2nesc (...) O asemenea personalitate onoreaz\xc4\x83 dou\xc4\x83 literaturi.\xe2\x80\x9d\n_START_SECTION_\n\xc8\x98erban Cioculescu\n_START_PARAGRAPH_\n\xe2\x80\x9eA\xc8\x99a cum se-ntreba c\xc3\xa2ndva Tudor Arghezi, cum de-a-nc\xc4\x83put \xc3\xaen el \xc8\x9bara \xc3\xaentreag\xc4\x83, ne putem minuna de sensibilitatea exponen\xc8\x9bial\xc4\x83 a \xc3\xaenzestratei poete de limb\xc4\x83 francez\xc4\x83, care cu fapta, cu cuv\xc3\xa2ntul \xc8\x99i cu versul, el \xc3\xaensu\xc8\x99i ac\xc8\x9biune, a stat necontenit \xc3\xaen serviciul \xc3\xaendep\xc4\x83rtatei patrii, pentru ea, omniprezent\xc4\x83.\xe2\x80\x9d\n_START_SECTION_\nIon St\xc4\x83v\xc4\x83ru\xc8\x99\n_START_PARAGRAPH_\n\xe2\x80\x9eDeocamdat\xc4\x83 \xc3\xaen linie direct\xc4\x83 din spi\xc8\x9ba glorioas\xc4\x83 a V\xc4\x83c\xc4\x83re\xc8\x99tilor - poe\xc8\x9bi (nepoat\xc4\x83 a lui Iancu, autorul "Prim\xc4\x83verii amorului"), Elena V\xc4\x83c\xc4\x83rescu a \xc3\xaencheiat \xc8\x99irul str\xc4\x83mo\xc8\x99ilor care au r\xc4\x83spuns, cu pana \xc8\x99i inima, celebrului Testament al lui Ien\xc4\x83chi\xc8\x9b\xc4\x83. Prin opera literar\xc4\x83 c\xc3\xa2t \xc8\x99i prin vasta sa activitate ea s-a pus ne\xc3\xaencetat, din dragoste \xc8\x99i cu ambi\xc8\x9bie, de la v\xc3\xa2rsta adolescen\xc8\x9bei la octogenat, \xc3\xaen slujba culturii rom\xc3\xa2ne \xc8\x99i afirm\xc4\x83rii spiritului na\xc8\x9bional dincolo de meridianul locului.\xe2\x80\x9d\n_START_SECTION_\nOmagieri\n_START_PARAGRAPH_\nUn crater de pe planeta Venus a primit numele V\xc4\x83c\xc4\x83rescu.'